《度云砌关》
清代·戴望

高枕闽江势转东，当关一敌万夫雄。倒悬瀑布青天上，乱激危涛怒石中。

当日北门亡筦钥，至今南国怨沙虫。谁怜匹马秋风客，望里苍茫似断蓬。

作者简介：（1837—1873）清浙江德清人，字子高。诸生。陈奂、宋翔凤弟子。同治间充江宁书局分校。专治经学。辑《颜氏学记》，对表彰颜、李学派，颇有贡献。另有《戴氏论语注》《谪麟堂遗集》。